google/wiki40b huggingface dataset:
חאזם אל-בבלאווי

ביוגרפיה

בבלאווי למד משפטים באוניברסיטת קהיר עד 1957 והשלים תואר שלישי בכלכלה מאוניברסיטת גרנובל ב-1961. הוא בעל תואר ד"ר לכלכלה מסורבון, ב-1964.
בבלאווי היה מרצה באוניברסיטת אלכסנדריה ב-1965 ולימד כלכלה במספר אוניברסיטאות עד 1980. היה מנהל בבנק התעשייתי של כווית עד 1983, ומ-1983 עד 1995 היה יושב ראש מועצת המנהלים של הבנק לפיתוח הייצוא במצרים.
הוא עבד כמזכ"ל סוכנות ESCWA (סוכנות האו"ם לענייני כלכלה וחברה באזור מערב אסיה), תפקיד שמילא בשנים 1995–2000. מיד לאחר מכן היה ליועץ הכלכלי של קרן המטבע הערבית באבו דאבי, מ-2001 ועד 2011.
לאחר המהפכה המצרית היה למייסד המפלגה הסוציאל-דמוקרטית של מצרים, מונה לסגן ראש הממשלה לענייני כלכלה, והיה שר האוצר בממשלת עיסאם שרף. באוקטובר 2011 הוא התפטר מתפקידו כמחאה לאחר שנודע שכוחות הביטחון ירו למוות בנוצרים קופטים. התפטרותו לא התקבלה על ידי המועצה הצבאית העליונה והוא המשיך לכהן בתפקידו עד דצמבר 2011, כשהוחלף לבסוף על ידי מומתאז סעיד, שכיהן קודם כסגנו.
בבלאווי היה מועמד לתפקיד ראש הממשלה לאחר הבחירות לנשיאות, לצד מוחמד אל-בראדעי ופארוק אל-אוקדה. ב-9 ביולי 2013 מונה לראש הממשלה הזמנית, לאחר שהנשיא מוחמד מורסי הודח על ידי הצבא מתפקידו, ב-3 ביולי 2013. בעת מינויו, נשיא מצרים עדלי מנסור הכריז כי הבחירות לפרלמנט והבחירות לנשיאות ייערכו בתחילת 2014, ובכך למעשה התווה את משך הכהונה של הממשלה הזמנית.
אסטרונאוטיקה

אסטרונאוטיקה היא ענף מדעי העוסק בתאוריה ובהנדסה של הגעה לחלל ומסעות בו. משמעות השם אסטרונאוטיקה הוא "הפלגה בחלל", בדומה לשמו של התחום המקביל, אווירונאוטיקה שמשמעותו "הפלגה באוויר".
האסטרונאוטיקה היא ענף רב תחומי הכולל בתוכו יישומים של פיזיקה, אסטרונומיה, מתמטיקה וכימיה ומשלבם בהנדסת מכונות, הנדסת חשמל, הנדסת חומרים ועוד, במטרה לפתח את הכלים והאמצעים שיאפשרו מסעות בחלל. עצם מלאכותי הנע בין הכוכבים נתון לשדות כבידה ושדות מגנטיים משתנים, טמפרטורות קיצוניות, צריך לעמוד בריק ובקרינה, לנווט את דרכו בין גופים הנעים בכיוונים שונים במרחב ועם כל זאת להיות קל משקל ככל שניתן על שיתאפשר לשגרו. עקב מורכבות הדרישות הרבות והסותרות לעיתים, נדרש שילוב של דיסציפלינות שונות ומחקר ופיתוח מתקדמים ויקרים.

צעדים ראשונים

מקורות האסטרונאוטיקה הם במחקר תאורטי שהתבצע כבר במאה ה-17 על ידי אייזק ניוטון, שבספרו היסודות המתמטיים של פילוסופיית הטבע הניח את היסודות לפיזיקה של תנועה בחלל. אחריו המשיכו מדענים כאוילר ולגראנז' לחקור את תנועת הגופים בחלל והכוחות הפועלים עליהם.
בראשית המאה ה-20 החלה האסטרונאוטיקה לצעוד בכיוון מעשי עם מחקריו של קונסטנטין ציאולקובסקי, שהגדיר את הנוסחאות הראשונות של הנעה רקטית, ואחריו רוברט גודארד והרמן אוברת שבנוסף למחקרים תאורטיים רב תחומיים ערכו בשנות ה-20 ניסויים מעשיים בשיגור רקטות.
האסטרונאוטיקה הגיעה לבשלות בסוף שנות ה-50, עם שיגורו של ספוטניק, הלוויין הראשון בחלל ואחריו השיגורים הראשונים של בני אדם לחלל ושל גשושיות לכוכבי הלכת.
מיסיסיפי בוערת

תקציר העלילה

לאחר ששלושה מחברי זכויות האדם מוגדרים כנעדרים (שניים יהודים ואחד שחור), שני סוכני FBI נשלחים על מנת לחקור את הפרשה במחוז ג'סוף במיסיסיפי (האירוע האמיתי התרחש במחוז נשובה). שני הסוכנים נוקטים כל אחד בגישה שונה. הסוכן אלן וורד, ליברל צפוני, פועל בגישה ישירה בחקירה על פי הנהלים. לעומתו, הסוכן רופרט אנדרסון, שריף לשעבר במדינה הדרומית, מבין את המורכבות הגזעית בדרום, נוקט בגישה מורכבת יותר, הוא מנסה להשיג פרטים באמצעות חיזור אחר אחת מנשות הקצינים הבכירים ובדרכים עקיפות מעין אלה. עניין זה יוצר קשיים בחקירה, בעיקר כאשר למשרד השריף במקום קשרים הדוקים עם סניף הקו קלוקס קלאן ושחורים מעדיפים לא למסור אינפורמציה מחשש לחייהם ולרכושם מצד חברי הקלאן. החקירה מתקדמת כאשר אשת סגן השריף, קלינטון פל מגלה בשיחה דיסקרטית ששלושת הנערים נרצחו. עם הזמן, כאשר סוכני ה-FBI חוקרים לעומק, מתגברת השנאה והפעולות האלימות נגד שחורים בעיירה. במקביל, פעילויות של חברי הקלאן כנגד סוכני ה-FBI לא מצליחות להבריח אותם מהעירייה. 
לאחר ויכוח קשה בין שני הסוכנים, וגילוי גופותיהם של הנעדרים, מסכים הסוכן וורד לפעול על פי גישתו של הסוכן אנדרסון. הם פועלים בדרכם של העבריינים על מנת להשיג את המידע הדרוש לצורך החקירה, וכך הם מצליחים להביא לענישתם של האשמים ברצח. רוב חברי הקלאן הואשמו בהפרת זכויות אדם ונידונו למאסר של 3 עד 10 שנים. הסרט מסתיים כאשר סוכני ה-FBI מבקרים בבית קברות אפרו-אמריקאי ובו מצבה עם הכיתוב: "לא נשכח".
ישראל הורוביץ (מעליץ)

ביוגרפיה

נולד בסביבות שנת ה'תר"י לרב יהודה הורוביץ, רב במעליץ ובנו של הרב יעקב הורוביץ מייסד חסידות מעליץ, משושלת אדמו"רי רופשיץ. ולבתו של הרב חיים מאיר יחיאל "השרף ממוגלינצא". נישא למלכה בת הרב מאיר הורוביץ מחבר הספר "אמרי נועם".
לאחר פטירת אביו ביקש להתמנות כרב תחתיו, אך אחיו הרב נפתלי הורוביץ נבחר לתפקיד. סביב ר' ישראל התאגדה קהילה מחסידי דז'יקוב בעיר, והוא הוכתר בידיהם כאדמו"ר מדז'יקוב-מעליץ. בתפקידו זה כיהן, לצד אחיו שהיה רבה של העיר, עד פטירתו בשנת ה'תר"ס.
Mycoplasma

מאפיינים

ה-Mycoplasma הם החיידקים בפרט, והיצורים החיים בכלל, הפשוטים והקטנים ביותר הקיימים. הם חסרי דופן תא ובעלי גנום קטן מאוד המאפשר את פעולות החיים הבסיסיות ביותר בלבד. היות שפעולות רבות אינם מסוגלים ה-Mycoplasma לעשות בעצמם, הם חיים כטפילים; הם אינם פולשים לתאים אחרים, אלא חיים מחוצה להם, על-גבי ממברנת התא. למרות שמדובר בסוג של חיידקים, ייחודם גורם לרבים להפריד אותם מממלכת החיידקים ולדון בהם בנפרד.
שני מינים של מיקופלזמה גורמים למחלות באדם: M. pneumoniae גורם לחלק נכבד ממקרי דלקת הריאות, ו-M. Genitalium גורם לדלקות באיברי המין. בסך הכול קיימים כ-100 מיני Mycoplasma.
Mycoplasma נוטים לזהם תרביות תאים במעבדות. הם נחשבים לאויב הראשון במעלה של תרביות התאים; לא ניתן לראותם במיקרוסקופ אור בשל קוטנם והם עמידים בפני סוגים רבים של אנטיביוטיקה. זיהום תרבית ב-Mycoplasma עלול לתת תוצאות שגויות במחקר בו משתתפת התרבית. אחת הדרכים היחידות לזיהוי זיהום Mycoplasma בתרבית היא ליטול דגימה ממנה, לשכפלה בעזרת PCR, לחתכה בעזרת אנזימי הגבלה ולנתח את התוצאות בעזרת אלקטרופורזה. השוואת התוצאות עם ערכים ידועים של הגנום של Mycoplasma מאפשר זיהוי הזיהום.
גודל הגנום של המיקופלזמה נע בין 600,000 ל-1,300,000 בסיסי DNA. לשם השוואה, הגנום של Escherichia coli, החיידק הנחקר ביותר בביולוגיה, הוא כ-4.5 מיליון בסיסים.
ייחוד נוסף של המיקופלזמה הוא ההכרח שלהם לצרוך סטרולים מהסביבה כדי לבנות את ממברנת התא שלהם. הם בדרך כלל צורכים סטרולים בצורת כולסטרול המגיע מהייצור אליו הם נטפלים.
דימיטרי בראמכי

קורות חייו ופועלו

דימיטרי בַּראמכּי נולד בירושלים, אז באימפריה העות'מאנית, למשפחה ערבית נוצרית אורתודוקסית. למד בבית הספר סנט ג'ורג' . ב-1929 החל בעבודתו במחלקת העתיקות של ממשלת המנדט הבריטי כמפקח עתיקות. ב-1934 סיים לימודים אקדמיים כאקסטרן  באוניברסיטת לונדון. בשנים 1938–1948 כיהן כמפקח עתיקות ראשי במקומו של רוברט המילטון, שמוּנה למנהל המחלקה.
במשך שנות עבודתו בארץ ישראל פרסם בַּראמכּי מאמרים לרוב, בעיקר בכתב העת של מחלקת העתיקות (QDAP), על אתרים שונים – מקברים של תקופת הברונזה ועד כנסיות ביזנטיות. אתרי פעולתו המועדפים היו באזור יריחו. מ-1934 ועד 1948 ניהל חפירות וחקירות בח'רבת אל-מפג'ר. בַּראמכּי מצא במקום את כתובת הגרפיטי המזכירה את השאם אבן עבד אל-מלכ ובהתאם לכך תיארך את בנייתו של הארמון (קביעה שנדחתה בהמשך המחקר) לשנות שלטונו (724–743), בהקבלה לקסר אל-חייר אל-ע'רבי שבסוריה, וכינה אותו "ארמון הִשׁאם". התזה לתואר דוקטור של בַּראמכּי, שהוגשה ב-1953 לאוניברסיטת לונדון, עסקה באדריכלות האומיית והסתמכה על ממצאי חפירותיו בח'רבת אל-מפג'ר.
במסגרת עבודתו באזור יריחו גילה בַּראמכּי ב-1936 את בית הכנסת שלום על ישראל.
בסיום המנדט הבריטי במאי 1948 ניהל דימיטרי בַּראמכּי במשך תקופה קצרה את מוזיאון רוקפלר. דוּבר על מינויו לראש מחלקת העתיקות של הגדה המערבית מטעם ממשלת ירדן, אך הוא מצא את מקומו בבית הספר האמריקאי לחקר המזרח בירושלים כיועץ וכספרן. ב-1950 וב-1951 המשיך בחפירותיו באזור יריחו במשלחתו של האמריקני ג'יימס קֶלסוֹ.
ב-1952 הוזמן בַּראמכּי לשמש כאוצֵר המוזיאון הארכאולוגי  באוניברסיטה האמריקאית בביירות שבלבנון ובה לימד עד לפרישתו ב-1975.
בשנת 1969 פרסם בַּראמכּי את ספרו על "האמנות והאדריכלות בארץ-ישראל מימי קדם ועד התקופה העותמאנית".
הספר, שראה אור בהוצאת מרכז המחקר של אש"ף בביירות, הוגדר כ"חיבור ארכיאולוגי-פוליטי".
ברמכי היה נשוי לוויולט לבית חמיס. בסוף חייהם חי הזוג בהנטינגטון ביץ', מחוז אורנג' בקליפורניה.
ליאונרד רוברטס

ביוגרפיה

רוברטס נולד בסנט לואיס, אילינוי. הוא למד באוניברסיטת דייפול שבאילינוי. שם הוא קיבל תואר ראשון במשחק. הוא ידוע בעיקר על תפקידו בסדרות "באפי ציידת הערפדים" בעונה הרביעית, בתור פורסט גייטס, ו"סמולוויל", בתור נמ-אק. הוא שיחק גם בתפקידים יותר מינוריים בסדרות "עצמות", "CSI", "ללא השגחה", "שורת המתופפים", "יש לו את זה" ו"כבודו של גנגסטר".
משנת 2006 עד 2007 שיחק רוברטס בסדרת הפנטזיה "גיבורים" בתור די. אל הוקינס, בעלה של ניקי סאנדרס ואביו של מייקה סאנדרס.
בשנת 2016 התארח בסדרה הקומית של MTV "מרי + ג'יין" בתפקיד נייט.
יוסף אדלר

הרב יוסף אדלר (ברומנית: Iosif Adler; נודע בכינוי הרב מטורדה; 1883 – 2 במרץ 1977, י"ב באדר תשל"ז) היה רב בטרנסילבניה (רומניה) ובישראל, בירושלים, חבר מועצת גדולי התורה של אגודת ישראל.

תולדותיו

בצעירותו למד בישיבת ניטרה אצל הרב אברהם אהרן כ"ץ ולאחר מכן היה, בברטיסלאבה (פרסבורג), תלמידו של רבי שמחה בונם סופר, בעל ה"שבט סופר". החל משנת 1920 יוסף אדלר היה רב בעיר סיגישוארה במקום הרב שלמה זלמן ליכטנשטיין (שעבר לקהילת 
בקליאן). אחר כך כיהן כרב של הקהילה היהודית האורתודוקסית בעיר טורדה שבטרנסילבניה, ומשנת 1938, אחרי מות חמיו, הרב בן ציון וועזעל, שימש בה אב בית דין וראש ישיבה. היה פעיל מאוד בהנהגה האורתודוקסית ברומניה. נבחר במקום חמיו גם כראש "לשכת הקהילות האורתודוקסיות" בטרנסילבניה, שמושבה היה בעיר קלוז', ושימשה כפורום שייצג את החרדים במסגרת פדרציית איחודי הקהילות היהודיות ברומניה.
ביוני 1942 היו יהודי טורדה אמורים להיות בין ראשוני יהודי רומניה שיישלחו למחנות ההשמדה בפולין. לבסוף עיכבו השלטונות הרומניים את תוכנית המשלוחים, למרות לחציה של גרמניה הנאצית. בנסיבות אלה הישארות העיר טורדה תחת שלטון רומניה הביאה להישרדות תושביה היהודים של העיר. באותן השנים היה הרב אדלר מעורב במגעים עם גורמים רומנים להברחת יהודים מצפון טרנסילבניה הכבושה על ידי הונגריה לרומניה, ועל ידי כך להצילם מן הנאצים.
לאחר הדחת המשטר של יון אנטונסקו ברומניה, היה הרב אדלר שותף לרבנים אלכסנדרו שפרן ומרדכי רולר בהחלטה לכנס באוגוסט 1945 
בבוקרשט את הכנס הראשון של רבני רומניה אחרי השואה, לצורך ארגון מחדש של חיי הדת היהודיים במדינה.

בין השנים 1945-1950 שוב נבחר בראש לשכת ההקהילות האורתודוקסיות.
בעקבות עליית הקומוניסטים לשלטון הרב יוסף אדלר עלה עם משפחתו לישראל ב-1950. בארץ שכל שניים מבניו: האחד שלמה אהרון שנפל בקרב האחרון בגוש עציון במלחמת השחרור, בן 19 במותו ואחיו, דוד שמואל, שנפצע באותו הקרב, יום לפני נפילת הגוש. דוד היה פצוע קשה וסבל מפציעתו עד לפטירתו בט"ז אדר תשכ"ח.
הרב אדלר התיישב בירושלים. בכנסייה הגדולה הרביעית  של אגודת ישראל, שהתכנסה בירושלים ב-1954, נבחר כחבר מועצת גדולי התורה, וכיהן בה עד פטירתו.
נפטר בשנת 1977 בירושלים בגיל 93, ונקבר בהר המנוחות.
הרב אדלר התכתב בשאלות הלכתיות עם הרב בצלאל זאב שפרן והתכתבות זו פורסמה בתוך "שאלות ותשובות הרב"ז".
רחוב "הגאון מטורדא" בשכונת תל ארזה בירושלים מנציח את זכרו.
ז'ואאו קנסלו

בנפיקה

בשנת 2007 הגיע קנסלו לבנפיקה ליסבון מבאריירנסה, קבוצה מעיר הולדתו. בשנת 2012 החל קנסלו לשחק בבנפיקה ליסבון ב', קבוצת המילואים של בנפיקה ליסבון, המשחקת בהליגה הפורטוגלית השנייה. הוא ערך 51 הופעות ליגה בקבוצה, בהן הבקיע שלושה שערים.
ב-25 בינואר 2014 ערך קנסלו את הופעת הבכורה שלו בקבוצה הראשונה של המועדון, כשהחליף את אנדרה אלמיידה בדקה ה-82 בניצחון 0–1 על ז'יל ויסנטה במסגרת גביע הליגה הפורטוגלית. ב-10 במאי ערך קנסלו את הופעת הבכורה שלו בליגת העל הפורטוגלית, כששיחק 65 דקות בהפסד 1–2 לפורטו במסגרת המחזור ה-30 בליגה. זו הייתה הופעת הליגה היחידה שלו במועדון..

ההשאלה לוולנסיה

ב-20 באוגוסט 2014 הושאל קנסלו לוולנסיה מליגת העל הספרדית לעונה אחת. ב-25 בספטמבר ערך קנסלו את הופעת הבכורה שלו במועדון, כששיחק 90 דקות בניצחון 0–3 על קורדובה במסגרת המחזור החמישי בליגה. הוא ערך 9 הופעות ליגה נוספות במשך תקופת ההשאלה.

ולנסיה

ב-25 במאי 2015 חתם קנסלו על חוזה קבוע בוולנסיה ל-6 עונות. ב-22 באוגוסט ערך קנסלו את הופעת הבכורה המחודשת שלו במועדון, כששיחק 90 דקות בתיקו 0-0 נגד ראיו ואיקאנו במסגרת המחזור הראשון בליגה. ב-16 בספטמבר ערך קנסלו את הופעת הבכורה שלו בליגת האלופות, כששיחק 90 דקות והבקיע שער בהפסד 2–3 לזניט סנקט פטרבורג במסגרת המחזור הראשון בשלב הבתים לעונת 2015/2016. קנסלו שיחק בכל ששת המשחקים של ולנסיה בשלב הבתים, אותו סיימה במקום השלישי, מתחת לזניט סנקט פטרבורג וגנט ומעל אולימפיק ליון. ב-20 באפריל 2016 הבקיע קנסלו את שער הבכורה שלו בליגה, שער בדקה ה-56 בניצחון 0–4 על אייבר במסגרת המחזור ה-34 בליגה. בסך הכל ערך קנסלו 28 הופעות ליגה והבקיע שער אחד בעונת 2015/2016.

אינטר

ב-22 באוגוסט 2017 הושאל קנסלו לאינטר מילאנו לעונה אחת, במסגרת עסקה בה עבר ג'פרי קונדוגביה לולנסיה בהשאלה גם הוא. ב-26 באוגוסט ערך את הופעתו הבכורה בקבוצה בניצחון 1–3 על רומא. ב-17 באפריל הבקיע את שערו הראשון בקבוצה בניצחון 0–4 על קליארי.

יובנטוס

ב-27 ביוני 2018 חתם לחמש שנים ביובנטוס עבור 40 מיליון אירו.

מנצ'סטר סיטי

ב-7 באוגוסט 2019 חתם במנצ'סטר סיטי לשש שנים.

קריירה בינלאומית

ב-1 בספטמבר 2016 ערך קנסלו את הופעת הבכורה שלו בנבחרת פורטוגל, כששיחק 90 דקות והבקיע שער בדקה ה-73 בניצחון 0–5 על נבחרת גיברלטר במשחק ידידות. ב-7 באוקטובר 2016, בהופעתו השנייה בנבחרת, הבקיע קנסלו את שערו השני, שער בדקה ה-44 בניצחון 0–6 על נבחרת אנדורה במסגרת מוקדמות מונדיאל 2018. ב-10 באוקטובר 2016, בהופעתו השלישית בנבחרת, הבקיע קנסלו את שערו השלישי בנבחרת, שער בתוספת הזמן של המחצית השנייה בניצחון 0–6 על נבחרת איי פארו במסגרת מוקדמות מונדיאל 2018.
דגל הטבעונות

רקע

הדגל נוצר כדי לאחד את הקבוצות והארגונים למען זכויות בעלי חיים תחת דגל אחד. הקונספט לדגל הוא בהשראת דגל הגאווה. גד חכימי, מעצב ישראלי בוגר בצלאל, ביקש ליצור גיבור-על טבעוני ותר אחרי צבעים המסמלים טבעונות כדי למתגו. לאחר שחקר ותשאל ארגוני זכויות בעלי חיים, גילה כי אין אחידות בצבעים המסמלים טבעונות. לפיכך הוא פתח קבוצת רשת בה איגד פעילים ומעצבים מרחבי העולם שיחד יצרו דגל טבעוני אחיד ובינלאומי. בחלק מההצעות הראשונות נשקל הצבע האדום כדי לסמל את הדם והכאב של בעלי החיים בתעשייה. ההצעה נפסלה, בטענה שמטרת הדגל היא לסמל את השאיפה לעתיד ללא שפיכות דמים. לבסוף נבחרו הצבעים לבן, ירוק וכחול שמייצגים את מרחבי המחייה של בעלי החיים. האות V מסמלת את המילה Vegan (טבעוני), ופירמידה הפוכה שמסמלת את היכולת לעשות את הבלתי אפשרי.

קבלת הדגל בעולם

דגל הטבעונות אומץ על ידי פעילים ברחבי העולם. פעילים מכ-50 מדינות משתתפים בקבוצת הפייסבוק הרשמית של הדגל החדש. באתרים טבעוניים בשפות שונות נכתבו מאמרים על הדגל החדש, ביניהן פורטוגזית, רוסית, טורקית, ספרדית, צרפתית, הונגרית, מאמר באנגלית מהודו, ומאמרים באנגלית מארצות הברית, אנגליה, אוסטרליה וניו זילנד. דגל הטבעונות בגדלים שונים מוצע למכירה ברשת, ובנוסף אביזרים עם דמות הדגל וביניהם סיכות דש, חולצות, שמלות, תיקים, מגבות, נייר אריזה וכריות.
הועברה גם ביקורת מעטה על הדגל, למשל בטענה שדגל לטבעונות הוא פסול משום שהוא שם דגש על הפעילים ולא על בעלי החיים, וכן בנימוק שאין אחידות בין זרמי הטבעונות השונים.
המלחמה הכרתית (205 לפנה"ס–200 לפנה"ס)

המלחמה הכרתית (205 לפנה"ס – 200 לפנה"ס) ניטשה בין פיליפוס החמישי מלך מוקדון, הליגה האייטולית, ערים אחדות מכרתים (שהחשובות בהן אוֹלוּס והִיירָאפִּינְטָה) ופירטים ספרטנים לבין רודוס ומאוחר יותר גם נגד בעלות בריתה אטאלוס הראשון מלך פרגאמון, ביזנטיון, קיזיקוס, אתונה וקנוסוס.
זמן קצר לאחר סיום המלחמה המוקדונית הראשונה, כשראה פיליפוס כי טובים סיכוייו לנצח את רודוס, כרת ברית עם פירטים אייטולים וספרטנים שהחלו להתנפל על אוניות רודיות. הוא אף כונן בריתות עם כמה ערים כרתיות חשובות, כמו הייראפינטה ואולוס. מאחר שאוניותיה של רודוס וכלכלתה נפגעו קשות מהתנפלויות הפירטים, סבר פיליפוס כי ניצחונו על רודוס קרוב לבוא. כדי לזרז את השגת מטרתו נקשר בברית עם המלך הסלאוקי אנטיוכוס הגדול נגד תלמי החמישי מלך מצרים. מיד אחר כך החל פיליפוס תוקף את נחלות תלמי ואת בעלות בריתה של רודוס בתראקיה וסביב ים השיש. 
רודוס ובעלות בריתה פרגאמון, קיזיקוס וביזנטיון כינסו ב-202 לפנה"ס צי מלחמתי משותף, ושנה אחר כך ניצחו את פיליפוס בקרב כיוס. חודשים אחדים לאחר מכן ניצח הצי של פיליפוס את הרודים בלאדה. בעוד פיליפוס בוזז את אדמות פרגאמון ותוקף ערים בקאריה, פנה אטאלוס מלך פרגאמון לאתונה. הוא הצליח לכונן ברית עם האתונאים, אשר הכריזו מיד מלחמה על המוקדונים. פיליפוס לא יכול היה להישאר אדיש להתפתחויות החדשות, ותקף את אתונה בים וביבשה. הרומאים, שלא ראו בעין יפה את מהלכיו בארץ יוון, תבעו ממנו לחדול מהתקפתו, אחרת יתייצבו אף הם למלחמה נגדו. המלך המוקדוני נסוג אחרי שנחל תבוסה מידי הציים של רודוס ופרגאמון, אך לא לפני שהתנפל על העיר אבידוס שלחוף ההלספונטוס. אבידוס נפלה לאחר מצור ממושך ורוב אנשיה שלחו יד בנפשם. פיליפוס דחה את האולטימטום הרומי להפסיק את התקפותיו על ערי יוון, ועל כן הרומאים הכריזו עליו מלחמה. כתוצאה מכך נותרו הערים הכרתיות ללא בעלות ברית חזקות, וקנוסוס - הגדולה בערי כרתים - הצטרפה לרודים. לנוכח מאזן הכוחות החדש שנתהווה נאלצו הייראפינטה ואולוס להיכנע ולחתום על הסכם שלום שתנאיו הוכתבו על ידי רודוס וקנוסוס.
ג'אסם א-סעידי

ג'אסם א-סעידי (בערבית: جاسم السعيدي; בתעתיק מדויק: ג'אסם אלסעידי, נולד בשנת 1957) כיהן כחבר הבית התחתון של הפרלמנט הבחרייני מטעם מחוז הבחירה של רפאע המזרחית בין השנים 2002–2014. א-סעידי הוא מוסלמי סלפי.

קריירה פוליטית

בבחירות שנערכו לפרלמנט הבחרייני ב-2002, נאסר על א-סעידי לרוץ מטעם אל-אסאלה, המפלגה הסלפית בבחריין, עקב היותו "קיצוני מדי". א-סעידי בחר לרוץ באופן עצמאי וזכה ב-40.3% מהקולות, שהצריכו אותו להתמודד בסיבוב נוסף. בסיבוב השני זכה ב-53.5% ונבחר לפרלמנט. בבחירות 2006 זכה ב-70.9% בסיבוב הראשון ונבחר לקדנציה נוספת. בבחירות 2010 נבחר לקדנציה שלישת לאחר שזכה ב-62.7% מהקולות במחוז שלו. בבחירות 2014 הובס ונאלץ לפנות את מקומו בפרלמנט, לאחר כהונה של 12 שנה.
בשנת 2004 יזם הצעת חוק, שאושרה בפרלמנט ברוב קולות, לפיה יהיה מותר לעובדי המדינה לגדל זקן (לגברים) ולחבוש רעלה (לנשים) אם יחפצו בכך.
בשנת 2013, יזם א-סעידי את גיבושה של רשימת ארגונים שיוכרו בבחרין כארגוני טרור, ביניהם חזבאללה. המהלך אכן הוביל להכרזת חזבאללה כארגון טרור בבחרין, לראשונה במדינה ערבית.

דעותיו

א-סעידי מכונה לעיתים "הקיצוני ביותר בבחריין" בשל הצהרות שאמר בעבר, כגון "אללה, קלל את היהודים, הנוצרים והשיעה והראה לי את יומם השחור."
עמדותיו כוללות הצעות להפרדה מגדרית בתחומים רבים בבחריין, להחיל את חוקי השריעה במדינה, ולהקים מתחמים של מגורי יוקרה על חורבות אתרי הקבורה של התרבות העתיקה דילמון בטענה כי היא מנוגדת לאסלאם. ב-2003 הוא נאלץ להתנצל בפני הפרלמנט לאחר שביקש לאסור על קיום תהלוכות האבל השיעיות על מותו של חוסיין בן עלי ברחובות במהלך העשוראא.
בפברואר 2006 קרא א-סעידי להסרת שלטים שהוצבו בבחריין בידי אגודת ההארה האסלאמית השיעית, משום שלטענתו הן מסיתות לכיתתיות. הכרזות נשאו ציטוט של איש הדת השיעי הבכיר עיסא קאסם: "קרב כרבלא עודנו נמשך בין הצדדים בהווה ובעתיד. הוא נמצא בנשמה, בבית ובכל תחומי החיים והחברה. אנשים ימשיכו להתחלק בין מחנה חוסיין למחנה יזיד, אז בחר את המחנה שלך."
ב-2009 דרש משר המשפטים הבחרייני שלא לאפשר מינוי נשים לתפקיד מואזין.
קובי אורן

ביוגרפיה

קובי אורן גדל והתחנך בבית הספר אליאנס שבחיפה. בשנת 1990 התגייס לצה"ל ושירת ביחידה קרבית מובחרת עד שחרורו בשנת 1993. בשנת 1998 סיים לימודי תואר ראשון בפסיכולוגיה באוניברסיטת חיפה ובשנת 2000 סיים את לימודי התואר השני בפסיכולוגיה קלינית באוניברסיטת בן-גוריון שבנגב. במהלך התמחותו הקים קליניקה פרטית בטבעון, בה הוא מטפל עד היום בילדים, נוער ומבוגרים. במקביל עוסק אורן כיום בהדרכת אנשי מקצוע המטפלים בילדים ובנוער ומכשיר סטודנטים הלומדים מקצועות טיפוליים במסגרת מכללת אורנים ובמסגרות קליניות אחרות.
בשנת 2015 סיים קורס מדריכי ריצה ובמקביל לעבודתו כפסיכולוג הוא משמש כמאמן ריצה למגוון של סוגי ריצות ביניהן ריצות קצרות, ריצות מרתון וריצות אולטרה מרתון בארץ ובעולם. השילוב בין תחום הפסיכולוגיה לבין ענף הספורט, מאפשר לאורן לקיים הרצאות המתמקדות בהנעה עצמית, שימור מוטיבציה, עידוד חוסן עצמי, התמודדות עם אתגרים מעוררי לחץ ותחרות לצד הכנה לקראת גיוס.

שיאן ישראל למרחק רצוף - אולטרה מרתון

בשנת 2008 רץ אורן את ריצת האולטרה מרתון הראשונה שלו במקצה של 80 ק"מ. עוד באותה השנה השתתף במרוץ שליחים זוגי 'הר לעמק' במקצה של 200 ק"מ, בו זכה במקום השני ובנובמבר 2010 השתתף במרוץ אולטרה-מרתון 'סובב עמק' במקצה של 60 ק"מ. בשנת 2011 זכה במרוץ הסיבולת הראשון בישראל למרחק של 168 ק"מ, בריצה מעגלית בשטח במשך 24 שעות.
בשנת 2012 התקיימה לראשונה בישראל ריצת אולטרה מרתון למרחק של 265 ק"מ, בה קבע אורן את שיא ישראל למקצה זה ובשנת 2013 קבע שיא חדש בישראל כאשר רץ 10 מרתונים ברצף למרחק של 424 ק"מ, ב-86 שעות.
אהבתו של קובי אורן, תרמה רבות לתחום ריצות האולטרה מרתון בישראל, עת עודד מארגני מרוצים בישראל לאפשר מקצים נוספים ומאתגרים יותר בריצות האולטרה מרתון ביניהם ריצת 129 ק"מ במרוץ "הר לעמק".

מרוצי אולטרה מרתון רב יומיים בינלאומיים

בשנת 2014 השתתף אורן בריצת אולטרה מרתון רב יומי של עשרה ימים למרחק 1,113.9 קילומטר בדרום אפריקה וקבע שיא בינלאומי חדש. בשנת 2015 קבע את שיא דרום אפריקה במירוץ של שישה ימים במרחק של 818 קילומטר ובשנת 2016 קבע בניו יורק שיא בינלאומי לאותה שנה בריצת אולטרה מרתון רב יומית ל-10 ימים במרחק של 1,215 קילומטר.
בין השנים 2014–2016 זכה אורן במקום הראשון ברציפות, בשבע תחרויות אולטרה מרתון בינלאומיות מסוג של ריצה רב יומית (המנצח הוא זה אשר רץ את המרחק הארוך ביותר בפרק הזמן המוגדר). באפריל 2014 זכה במרחק של 768 ק"מ במרוץ 6 ימים ביוון ובאוקטובר 2014 ניצח בתוצאה של 739 ק"מ במרוץ 6 ימים בצרפת. בדצמבר 2014 ניצח כאשר רץ מרחק של 1113.9 ק"מ במרוץ 10 ימים אשר נערך בדרום אפריקה והיה לישראלי הראשון שרץ מרחק שכזה, ובכך התברג בראש טבלת המובילים בתחומו בעולם. ביולי 2015 ניצח במרוץ 6 ימים בנורווגיה ובספטמבר 2015, ניצח עם שיא אישי חדש של 818 ק"מ במרוץ 6 ימים בדרום אפריקה, מרחק אשר הביא אותו למקום רביעי בעולם במרוצים רב יומיים ל-6 ימים לשנה זו. באפריל 2016 ניצח במרוץ 10 ימים בקווינס, ניו יורק וקבע שיא אישי עת רץ 1,215 ק"מ במקצה של 10 ימים בזמן בו ביצע אלף ק"מ. בדצמבר של אותה השנה קבע אורן, במרחק של 1124 ק"מ, שיא חדש במרוץ 10 ימים בדרום אפריקה.

חיים אישיים

אורן נשוי ואב לארבעה. מתגורר בקריית טבעון.
מוקרנס

מֻקָרנָס (ערבית ופרסית مقرنس; טורקית Mukarnas) - עיטור דמוי נטיפי אבן מדורגים הנקראים בעברית "עיטור נטיפות". זהו עיטור שמקורו באדריכלות הפרסית-סלג'וקית, המעטר בדרך כלל את גומחת שער הכניסה למבנה ממלוכי מונומנטלי וכן מעברים וכרכובים כגון מבנה הנושא מרפסת או כיפה. נפוץ מאוד גם השימוש של מוקרנס כבסיס קשת זווית בפינת מבנה כיפתי. עומק המוקרנס (מספר שורות הנטיפים) מעיד על עושר המבנה ופארו. יש מבנים ובהם 15 שורות מוקרנס (המספר קשור כמובן גם לעומק גומחת השער - ה"פורטל").
בעלי המלאכה שהתקינו את המוקרנס היו אומנים נודדים. הם חתמו על יצירותיהם במקום נסתר באמצעות סימן סתתים ומספר משמותיהם ידועים.
פרחים נבלו קמלו

עלילה

גם הפעם הסיפור מסופר דרך עיניה של קאת'י, שנמצאת כעת בגיל 52 ומגיעה יחד עם בעלה כריס לביתו החדש של בנה בארת, שירש את הונו העצום של סבה של קאת'י, מלקולם פוקסוורת'. הבית החדש הוא העתק מדויק של אחוזת פוקסוורת', ביתו של מלקולם, בו קאת'י ואחיה כריס (לימים בעלה) היו כלואים יחד עם אחיהם התאומים קורי וקארי. אחוזת פוקסוורת' המקורית נשרפה בסוף הרומן "עלי כותרת עפים ברוח". 
בארת, אשר ירש את הונו של מלקולם לאחר שהתחבב על קורין, אמה של קאת'י ב"פרחים הצמיחו קוצים", עדיין מריר, כועס על הוריו בשל יחסיהם האסורים, ומקנא באחיו ג'ורי, רקדן הבלט המצליח. כאשר ג'ורי ואשתו מלודי, יחד עם הוריו ואחותו המאומצת סינדי שוהים באחוזה, המתח מצטבר והשהיה אינה נעימה. בנוסף לכך, דמות חדשה מופיעה במפתיע בחיי המשפחה- ג'ואל, הטוען כי הוא אחיה האובד של קורין, ובנו של מלקולם, שבמשך שנים רבות נחשב למת כאשר בפועל שהה במנזר באיטליה. בארת רואה בג'ואל דמות אב והשני מרעיל את ראשו בדיבורים קיצוניים על דת, חטא ועונש, מה שגורם לבארת להפוך למריר אף יותר.
בין לבין, ג'ורי עובר תאונה והופך למשותק מהמותן ומטה, מה שמתסכל את אשתו ההרה מלודי, אשר פוצחת ברומן עם בארת כמענה על צרכיה. היא יולדת תאומים, דארן ודאירדרה, אשר בהם  קאת'י רואה דמיון רב לאחיה התאומים המנוחים קורי וקארי. כאשר אינה עומדת בלחץ מלודי בורחת, משאירה את ילדיה ואת הטיפול בהם לג'ורי הנכה ומשפחתו. 
כל זאת ועוד גורמים לקאת'י וכריס להישאר באחוזה במשך שנים, על אף שהיא מזכירה להם את האחוזה המקורית בה נכלאו ועונו. באחוזה זו הסיפור מגיע לקיצו כאשר כריס נהרג בתאונת דרכים, בדומה לאביו, וקאתי מתה בישיבה בעליית הגג.
לאחר תהפוכות רבות, סאגת משפחת דולנגיינג'ר-שפילד מגיעה לסיומה בגלגולו החדש של אותו בית בו הכל התחיל.
שלומי קודש

ביוגרפיה

קודש נולד בארצות הברית, ועלה ארצה בשנת 1971. לאחר שנה בקיבוץ גבעת ברנר השתקעה משפחתו בבאר שבע והוא תושב האזור מאז. סיים את לימודיו בתיכון מקיף ה' בבאר שבע, והתגייס לחיל השריון.
לאחר שירותו הצבאי החל בלימודי רפואה באוניברסיטת בן-גוריון ולאחריהם התמחה ברפואה פנימית במרכז הרפואי סורוקה. בין השנים 2004–2006 שהה באוניברסיטת ייל בפוסט-דוקטורט במידענות רפואית. בעל תואר מוסמך בבריאות הציבור מאוניברסיטת בן-גוריון.
בשנת 2006 מונה למנהל תחום אינפורמטיקה רפואית בחטיבת בתי החולים בהנהלת שירותי בריאות כללית ובשנת 2007 לסגן מנהל המרכז הרפואי האוניברסיטאי סורוקה, תפקיד אותו מילא במשך שבע שנים. במקביל ניהל בשנים 2011–2015 את הטמעת התיק הרפואי הממוחשב ברשת בתי החולים של כללית. בשנת 2015 מונה למנהל הרפואי של מחוז דרום בכללית וב־2018 למנהל סורוקה.
קודש הוא איש סגל במחלקה לניהול מערכות בריאות באוניברסיטת בן-גוריון.
קודש תושב היישוב מיתר, נשוי לאיריס, רופאת ילדים ואב לשלושה.